**Медаль у нашай сям’і**

Зямля мая бой трымала

Ад стара і да мала …

 А. Вярцінскі

Не рвуцца снарады, не свішчуць кулі, не чуваць выбухаў бомбаў і гармат. На нашай замлі пануе мір.

70 гадоў назад скончылася Вялікая Айчынная вайна. Нарадзіліся і выраслі новыя пакаленні, але ў народзе не гасне памяць пра жудасныя і гераічныя ваенныя гады, пра адвагу і мужнасць тых, хто абараняў Радзіму, вызваляў яе ад ворагаў. Памяць у помніках і абелісках, якіх так многа на нашай зямлі, яна ў пацёртых пісьмах-трохкутніках, якія дасылалі з фронта байцы родным і блізкім, у прастрэленай касцы, якая захоўваецца ў музеі…

На Беларусі няма той сям’і, якую б ні закранула вайна. Як напамін пра той ваенны час медаль “За адвагу”, што захоўваецца ў нашай сям’і. Гэтым медалём быў узнагароджаны мой прадзед Мурашка Пятро Міхайлавіч.

Калі пачалася Вялікая Айчынная вайна, яму было столькі, як мне зараз. Ён разам з дарослымі пайшоў у партызаны, ваяваў з ворагамі, выконваў заданні, дапамагаў раненым. Дзядуля не любіў расказваць пра тыя цяжкія і страшныя дні і месяцы, бо кожны ўспамін адзываўся болем у яго сэрцы і душы : на вачах з’яўляліся слёзы, пачыналі дрыжаць рукі, голас. І дзядуля змаўкаў.

Памятаю, як аднойчы дзядуля расказваў пра “рэйкавую вайну”, якую вялі партызаны, каб не даць эшалонам з захаду дастаўляць на фронт падмогу для ворагаў. Партызаны пад покрывам ночы ціха падбіраліся да чыгункі, мініравалі рэйкі, пускалі пад адхон варожыя цягнікі. У такіх аперацыях не раз прымаў удзел і мой прадзед. Гэта было вельмі небяспечна. На вачах прадзеда і другіх партызан гінулі іх баявыя сябры, нехта быў паранены. Але нішто не магло стрымаць рашучасці байцоў, бо яны ведалі, што змагаюцца за Радзіму, за Перамогу.

Прадзеда Пятра ўжо няма на свеце, тры гады як ён памёр, але медаль, якім быў узнагароджаны, беражліва захоўвае яго дачка, мая бабуля Людміла Пятроўна Вітушка.

Пахаваны дзед на могілках у вёсцы Забалаць, што па Магілёўскай шашы. Кожную вясну мы наведваем яго магілу, прыбіраем яе, ускладаем кветкі.

З фотаздымка, што змешчаны на надмогілкавым пастаменце, глядзяць на нас задумлівыя вочы дзядулі і быццам гаворыць: “Жывіце дружна, беражыце сваю зямлю!”

А мне хочацца сказаць: ”Дзякуй табе, мой прадзед, дзякуй вам усім, салдаты Перамогі! Дзякуй за тое, што выратавалі нашу замлю ад чужынскай навалы і падарылі нам мір!”

Крывуля Ганна, 14 гадоў

СШ №150